CELEX: 52011XG0308(02)
Language: el
Date: 2011-03-08
Title: Συμπερασμάτων του Συμβουλίου «Καινοτόμες προσεγγίσεις των χρόνιων νοσημάτων στον τομέα της δημόσιας υγείας και των συστημάτων υγειονομικής περίθαλψης»

8.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 74/4
            
         Συμπερασμάτων του Συμβουλίου «Καινοτόμες προσεγγίσεις των χρόνιων νοσημάτων στον τομέα της δημόσιας υγείας και των συστημάτων υγειονομικής περίθαλψης»
   2011/C 74/03
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   
               1.
            
            
               ΥΠΕΝΘΥΜΙΖΕΙ ότι δυνάμει του άρθρου 168 της συνθήκης για τη λειτουργία της Ευρωπαϊκής Ένωσης, η δράση της Ένωσης συμπληρώνει τις εθνικές πολιτικές και αποβλέπει στη βελτίωση της δημόσιας υγείας. Επίσης, ενθαρρύνει τη συνεργασία μεταξύ των κρατών μελών στον τομέα της δημόσιας υγείας και, εάν είναι αναγκαίο, στηρίζει τη δράση τους και σέβεται πλήρως τις ευθύνες των κρατών μελών όσον αφορά την οργάνωση και την παροχή υγειονομικών υπηρεσιών και ιατρικής περίθαλψης,
            
         
               2.
            
            
               ΥΠΕΝΘΥΜΙΖΕΙ ότι δυνάμει του άρθρου 168 της συνθήκης για τη λειτουργία της Ευρωπαϊκής Ένωσης, τα κράτη μέλη, σε συνδυασμό με την Επιτροπή, συντονίζουν μεταξύ τους τις πολιτικές και τα προγράμματά τους,
            
         
               3.
            
            
               ΥΠΟΓΡΑΜΜΙΖΕΙ ότι οι αρχές και οι πρωταρχικές αξίες της καθολικότητας, της πρόσβασης σε ποιοτική περίθαλψη, της ισότιμης μεταχείρισης και της αλληλεγγύης, τις οποίες ενέκρινε το Συμβούλιο στο πλαίσιο των συμπερασμάτων του της 2ας Ιουλίου 2006 για τις κοινές αξίες και αρχές στα συστήματα υγείας της ΕΕ, έχουν πρωτεύουσα σημασία για τους ασθενείς που πάσχουν από χρόνια νοσήματα,
            
         
               4.
            
            
               ΥΠΕΝΘΥΜΙΖΕΙ ότι σύμφωνα με τα στοιχεία της Παγκόσμιας Οργάνωσης Υγείας (ΠΟΥ), τα χρόνια νοσήματα είναι μακροχρόνια και βραδείας εν γένει εξέλιξης. Τα χρόνια νοσήματα αποτελούν μακράν την κύρια αιτία θνησιμότητας παγκοσμίως, αφού αντιπροσωπεύουν το 60 % του συνόλου των θανάτων σε παγκόσμιο επίπεδο, ενώ επηρεάζουν σε μεγάλο βαθμό την καθημερινότητα των ασθενών και των συγγενών τους, καθώς και το ευρύτερο κοινωνικό σύνολο. Κατά την επόμενη δεκαετία προβλέπεται αύξηση των χρόνιων νοσημάτων λόγω της γήρανσης του ευρωπαϊκού πληθυσμού,
            
         
               5.
            
            
               ΥΠΕΝΘΥΜΙΖΕΙ ότι η Επιτροπή στη Λευκή της Βίβλο της 23ης Οκτωβρίου 2007, με θέμα «Μαζί για την υγεία: Στρατηγική προσέγγιση της ΕΕ για την περίοδο 2008-2013» (1), στην οποία χαράσσεται η στρατηγική της ΕΕ για την υγεία, επισημαίνει ότι η προαγωγή της καλής υγείας σε μια γηράσκουσα Ευρώπη και η στήριξη δυναμικών συστημάτων υγείας και νέων τεχνολογιών αποτελούν βασικούς στόχους για τα επόμενα έτη,
            
         
               6.
            
            
               ΥΠΕΝΘΥΜΙΖΕΙ την ανακοίνωση της Επιτροπής της 3ης Μαρτίου 2010, με τίτλο «Ευρώπη 2020 — Στρατηγική για έξυπνη, διατηρήσιμη και χωρίς αποκλεισμούς ανάπτυξη» (2), και ιδίως την εμβληματική πρωτοβουλία «Ευρωπαϊκή πλατφόρμα κατά της φτώχειας», καθώς και την ανακοίνωση της Επιτροπής της 6ης Οκτωβρίου 2010, με τίτλο «Εμβληματική πρωτοβουλία στο πλαίσιο της στρατηγικής Ευρώπη 2020 — Ένωση καινοτομίας» (3), όπου προβλέπεται μια ευρωπαϊκή πιλοτική σύμπραξη καινοτομίας για την ενεργό και υγιή γήρανση,
            
         
               7.
            
            
               ΕΚΦΡΑΖΕΙ ΙΚΑΝΟΠΟΙΗΣΗ για την υπουργική διάσκεψη με θέμα: «Καινοτόμες προσεγγίσεις των χρόνιων νοσημάτων στον τομέα της δημόσιας υγείας και των συστημάτων υγειονομικής περίθαλψης» που πραγματοποιήθηκε στις 20 Οκτωβρίου 2010, στις Βρυξέλλες, όπου τονίστηκε η ανάγκη να εξευρεθούν καινοτόμοι τρόποι αποδοτικής από πλευράς κόστους πρόληψης των κοινών παραγόντων κινδύνου ώστε να δημιουργηθεί ένα περιβάλλον που θα διευκολύνει τις υγιεινές επιλογές για τους πολίτες, να ληφθούν υπόψη οι κοινωνικοοικονομικές ανισότητες από απόψεως προαγωγής της υγείας αλλά και υγειονομικής περίθαλψης, να διευκολυνθεί περαιτέρω ο συντονισμός μέσω των συστημάτων υγειονομικής περίθαλψης ώστε να εξασφαλιστεί ολοκληρωμένη περίθαλψη με επίκεντρο τον ασθενή και να προωθηθεί η ολοκληρωμένη έρευνα στο πλαίσιο της προαγωγής της υγείας, της πρωτοβάθμιας και δευτεροβάθμιας πρόληψης (συμπεριλαμβανομένης της έγκαιρης διάγνωσης), της θεραπείας και περίθαλψης για τα χρόνια νοσήματα,
            
         
               8.
            
            
               ΚΑΛΕΙ τα κράτη μέλη:
               
                           —
                        
                        
                           να αναπτύξουν περαιτέρω πολιτικές με επίκεντρο τον ασθενή για την προαγωγή της υγείας, την πρωτοβάθμια και δευτεροβάθμια πρόληψη, τη θεραπεία και περίθαλψη για τα χρόνια νοσήματα, σε συνεργασία με τους αρμόδιους ενδιαφερομένους, και δη τις οργανώσεις ασθενών,
                        
                     
                           —
                        
                        
                           να εξασφαλίσουν ότι οι προαναφερόμενες πολιτικές συμβάλλουν στη μείωση των ανισοτήτων στον τομέα της υγείας, ενσωματώνοντας την παράμετρο της υγείας σε όλες τις πολιτικές,
                        
                     
                           —
                        
                        
                           να καθορίσουν και ανταλλάξουν βέλτιστες πρακτικές έναντι των προαναφερόμενων πολιτικών και των υφιστάμενων συγκρίσιμων δεδομένων για την εκδήλωση και επικράτηση των χρόνιων νοσημάτων, καθώς και των κλινικών και κοινωνικών αποτελεσμάτων τους.
                        
                     
         
               9.
            
            
               ΚΑΛΕΙ τα κράτη μέλη και την Επιτροπή:
               
                           —
                        
                        
                           να δρομολογήσουν διαδικασία προβληματισμού με στόχο να προσδιοριστούν εναλλακτικές λύσεις για την εξεύρεση της βέλτιστης δυνατής ανταπόκρισης στις προκλήσεις των χρόνιων νοσημάτων και συνεργασίας μεταξύ των κρατών μελών, και να συνοψίσουν τα σχετικά πορίσματα σε έγγραφο προβληματισμού έως το 2012,
                        
                     
                           —
                        
                        
                           να διεξαγάγουν διαδικασία προβληματισμού σε στενή συνεργασία με τους αντίστοιχους ενδιαφερομένους, συμπεριλαμβανομένων των ασθενών, των επαγγελματιών της υγείας, των συνεισφερόντων και των προμηθευτών της υγειονομικής περίθαλψης, και να λάβουν υπόψη την ηλεκτρονική υγεία και την πιθανή συμβολή άλλων συναφών τομέων πολιτικής, ιδίως για την απασχόληση, τη μειονεξία, την εκπαίδευση και τη στέγαση,
                        
                     
                           —
                        
                        
                           να περιλάβουν στη διαδικασία προβληματισμού, μεταξύ άλλων, ένα πλαίσιο δράσης στους ακόλουθους τομείς:
                           
                                       —
                                    
                                    
                                       προαγωγή της υγείας και πρόληψη των χρόνιων νοσημάτων: να διευκολυνθούν οι υγιεινοί τρόποι διαβίωσης για όλους τους πολίτες, να εκπονηθούν επικοινωνιακά μηνύματα για την προαγωγή της υγείας και παρεμβάσεις για όλα τα χρόνια νοσήματα, να ενταχθεί η διάσταση της υγείας στα εκπαιδευτικά προγράμματα, να αναπτυχθεί περαιτέρω η ποσοτική ανάλυση της αποδοτικότητας από πλευράς κόστους και τα οφέλη για την υγεία ως αποτέλεσμα της προαγωγής και της πρόληψης της υγείας, να διερευνηθούν, με βάση τα επιστημονικά πορίσματα, οι δυνατότητες έγκαιρου εντοπισμού των συναφών παραγόντων κινδύνου για τα χρόνια νοσήματα, να ενισχυθεί η πρόληψη μέσω της εφαρμογής των αρχών υπέρ της υγείας σε όλες τις πολιτικές,
                                    
                                 
                                       —
                                    
                                    
                                       υγειονομική περίθαλψη: να καθοριστούν και να ανταλλαγούν βέλτιστες πρακτικές για τρόπους που θα επιτρέψουν στους ασθενείς χρόνιων νοσημάτων να μεγιστοποιήσουν τη δυνατότητα αυτοεξυπηρέτησής τους και την ποιότητα της ζωής τους, για αποτελεσματικές, εμπροσθοβαρείς και έγκαιρες παρεμβάσεις, για τη δευτεροβάθμια πρόληψη, για οικονομικά προσιτή και προσβάσιμη περίθαλψη για τα χρόνια νοσήματα, για την εφαρμογή στα χρόνια νοσήματα καινοτόμων προτύπων περίθαλψης, ιδίως στο πλαίσιο της πρωτοβάθμιας και κοινοτικής υγειονομικής περίθαλψης, και για τρόπους μείωσης της άνισης μεταχείρισης στον τομέα της υγείας,
                                    
                                 
                                       —
                                    
                                    
                                       έρευνα των χρόνιων νοσημάτων: εδραίωση της εφαρμογής της πρόληψης στην πράξη, έγκαιρη παρέμβαση και περίθαλψη με βάση τις τρέχουσες επιστημονικές γνώσεις για τα χρόνια νοσήματα με στόχο τη βελτίωση της στρατηγικής, της τεχνολογίας, και παροχή στήριξης με γνώμονα την ενεργό και υγιή γήρανση,
                                    
                                 
                                       —
                                    
                                    
                                       συγκρίσιμα στοιχεία σε ευρωπαϊκό επίπεδο για την εκδήλωση και την επικράτηση, τους παράγοντες κινδύνου και τα πορίσματα σχετικά με τα χρόνια νοσήματα, τη συνεκτίμηση διαφόρων υφιστάμενων μηχανισμών, όπως η ευρωπαϊκή έρευνα εξέτασης της υγείας (EHES), η εκπόνηση στατιστικών για τη θνησιμότητα στα πλαίσια της Ευρωπαϊκής Στατιστικής Υπηρεσίας, καθώς και υφιστάμενων μητρώων και άλλων πηγών, ώστε να καταστεί δυνατή η συγκριτική αξιολόγηση και η τεκμηριωμένη διαμόρφωση πολιτικής,
                                    
                                 
                     
         
               10.
            
            
               ΚΑΛΕΙ την Επιτροπή να:
               
                           —
                        
                        
                           παράσχει στήριξη στα κράτη μέλη και τους ενδιαφερομένους στο πλαίσιο της διαδικασίας προβληματισμού και να συνοψίσει τα σχετικά πορίσματα σε έγγραφο προβληματισμού έως το 2012,
                        
                     
                           —
                        
                        
                           ενσωματώσει κατά προτεραιότητα, όπου είναι εφικτό, τη διάσταση των χρόνιων νοσημάτων στα ευρωπαϊκά προγράμματα έρευνας και δράσης και να λάβει υπόψη τα πορίσματα της διαδικασίας προβληματισμού κατά την υλοποίηση της πρωτοβουλίας «ΕΕ 2020»,
                        
                     
                           —
                        
                        
                           ενισχύσει περαιτέρω τη συνεργασία με την ΠΟΥ και τον ΟΟΣΑ στον τομέα των χρόνιων νοσημάτων.
                        
                     
         
      (1)  14689/07.
   
      (2)  7110/10.
   
      (3)  14035/10.